CELEX: 32016D1138
Language: mt
Date: 2016-07-11 00:00:00
Title: Deċiżjoni ta' Implimentazzjoni tal-Kummissjoni (UE) 2016/1138 tal-11 ta' Lulju 2016 li temenda l-formati bbażati fuq l-istandard tal-UN/CEFACT għall-iskambju ta' informazzjoni dwar is-sajd (notifikata bid-dokument C(2016) 4226)

13.7.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 188/26
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1138
   tal-11 ta' Lulju 2016
   li temenda l-formati bbażati fuq l-istandard tal-UN/CEFACT għall-iskambju ta' informazzjoni dwar is-sajd
   
      
         (notifikata bid-dokument C(2016) 4226)
      
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (1), u b'mod partikolari l-Artikoli 111 u 116 tiegħu,
   Wara li kkunsidrat ir-Regolament ta' Implimentazzjoni tal-Kummissjoni (UE) Nru 404/2011 tat-8 ta' April 2011 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1224/2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd (2), u b'mod partikolari l-Artikolu 146j tiegħu,
   Billi:
   
               (1)
            
            
               Matul is-27 forum bejn il-25 u d-29 ta' April 2016, iċ-Ċentru tan-Nazzjonijiet Uniti għall-Iffaċilitar tal-Kummerċ u għan-Negozju Elettroniku (UN/CEFACT) adotta standard għall-iskambju ta' informazzjoni dwar is-sajd (FLUX). Sabiex tkun konformi ma' dan l-istandard dinji, is-Sistema tar-Rapportar Elettroniku tal-Unjoni Ewropea attwali (ERS), jeħtieġ li tiġi emendata.
            
         
               (2)
            
            
               L-Artikolu 146c tar-Regolament ta' Implimentazzjoni (UE) Nru 404/2011 fih previst li l-messaġġi kollha marbuta mal-iskambju ta' informazzjoni dwar is-sajd għandhom ikunu ibbażati fuq dan l-Istandard tal-UN/CEFACT.
            
         
               (3)
            
            
               Il-formati XML emendati u d-dokumenti ta' implimentazjoni li jridu jintużaw għall-iskambji elettroniċi kollha tad-dejta huma disponibbli fil-paġna tar-Reġistru tad-Dejta Ewlenija fuq is-sit web dwar is-Sajd tal-Kummissjoni Ewropea (3).
            
         
               (4)
            
            
               Matul il-laqgħat tal-grupp ta' Esperti dwar il-Kontroll tas-Sajd — l-ERS (is-sistema elettronika tar-reġistrazzjoni u r-rappurtar) u l-grupp ta' ħidma tal-Ġestjoni tad-Dejta, l-Istati Membri taw parir dwar iż-żmien meħtieġ biex jiġi implimentat dan il-format emendat. Il-parir ġie kkunsidrat. Il-miżuri previsti f'din id-Deċiżjoni ġew deċiżi flimkien mal-Istati Membri.
            
         ADOTTAT DIN ID-DEĊIŻJONI:
   Artikolu 1
   Skambju tad-dejta tas-sistema tal-monitoraġġ tal-bastimenti
   1.   Mill-1 ta' Novembru 2016, il-format li għandu jintuża biex tiġi rrappurtata d-dejta tas-sistema tal-monitoraġġ tal-bastimenti msemmija fl-Artikolu 146f tar-Regolament ta' Implimentazzjoni (UE) Nru 404/2011 u d-dokumenti rispettivi ta' implimentazzjoni huma emendati kif stabbilit fi FLUX-P1000/P1000-07: L-ispeċifikazzjonijiet tad-dominju tal-Pożizzjoni tal-Bastiment ippubblikati fil-paġna tar-Reġistru tad-Dejta Ewlenija fuq is-sit web dwar is-Sajd tal-Kummissjoni Ewropea.
   2.   Mill-1 ta' Lulju 2017, is-sistemi tal-Istat Membru tal-bandiera għandhom ikunu kapaċi jwieġbu għat-talbiet għad-dejta tas-sistema tal-monitoraġġ tal-bastimenti kif imsemmi fl-Artikolu 146f(3) tar-Regolament ta' Implimentazzjoni (UE) Nru 404/2011 permezz tal-format emendat skont il-Paragrafu 1 ta' dan l-Artikolu.
   Artikolu 2
   Skambju tad-dejta dwar l-attività tas-sajd
   1.   Mill-1 ta' Novembru 2017, il-format li għandu jintuża għall-iskambju tad-dejta dwar l-attività tas-sajd kif imsemmi fl-Artikolu 146 g tar-Regolament ta' Implimentazzjoni (UE) Nru 404/2011 u d-dokumenti rispettivi ta' implimentazzjoni huma emendati kif stabbilit fi FLUX-P1000/P1000-03: L-ispeċifikazzjonijiet tad-dominju tal-Attività tas-Sajd ippubblikati fil-paġna tar-Reġistru tad-Dejta Ewlenija fuq is-sit web dwar is-Sajd tal-Kummissjoni Ewropea.
   2.   Is-sistemi tal-Istat Membru tal-bandiera għandhom ikunu kapaċi jibgħatu messaġġi dwar l-attività tas-sajd kif ukoll jirrispondu għat-talbiet għal dejta dwar l-attività tas-sajd kif imsemmi fl-Artikolu 146 g(2) tar-Regolament ta' Implimentazzjoni (UE) Nru 404/2011 fil-format UN/CEFACT P1000-3 għal vjaġġi tas-sajd li jibdew mill-1 ta' Novembru 2017.
   Artikolu 3
   Skambju ta' dejta relatata mal-bejgħ
   1.   Mill-1 ta' Novembru 2017, il-format li għandu jintuża għall-iskambju tad-dejta relatata mal-bejgħ kif imsemmi fl-Artikolu 146h tar-Regolament ta' Implimentazzjoni (UE) Nru 404/2011 u d-dokumenti rispettivi ta' implimentazzjoni huma emendati kif stabbilit fi FLUX-P1000/P1000-05: L-ispeċifikazzjonijiet tad-dominju tal-bejgħ ippubblikati fil-paġna tar-Reġistru tad-Dejta Ewlenija fuq is-sit web dwar is-Sajd tal-Kummissjoni Ewropea.
   2.   Is-sistemi tal-Istat Membru għandhom ikunu kapaċi jibgħatu u jwieġbu għat-talbiet għan-noti tal-bejgħ u d-dejta tal-akkwiżizzjoni kif imsemmi fl-Artikolu 146h(3) tar-Regolament ta' Implimentazzjoni (UE) Nru 404/2011 fil-format UN/CEFACT P1000-5 għal operazzjonijiet li jkunu seħħew mill-1 ta' Novembru 2017.
   Artikolu 4
   Trażmissjoni tad-dejta aggregata dwar il-qbid.
   Mill-15 ta' Frar 2017, il-format li għandu jintuża għat-trażmissjoni tad-dejta aggregata dwar il-qbid kif imsemmi fl-Artikolu 146i tar-Regolament ta' Implimentazzjoni (UE) Nru 404/2011 u d-dokumenti rispettivi ta' implimentazzjoni huma emendati kif stabbilit fi FLUX-P1000/P1000-12: L-ispeċifikazzjonijiet tad-dominju tar-Rapport tad-Dejta Aggregata dwar il-Qbid ippubblikati fil-paġna tar-Reġistru tad-Dejta Ewlenija fuq is-sit web dwar is-Sajd tal-Kummissjoni Ewropea.
   Artikolu 5
   Destinatarji
   Din id-Deċiżjoni hija indirizzata lill-Istati Membri.
   
      Magħmul fi Brussell, il-11 ta' Lulju 2016.
      
         
            Għall-Kummissjoni
         
         
            Il-President
         
         Karmenu VELLA
      
   
   
      (1)  ĠU L 343, 22.12.2009, p. 1.
   
      (2)  ĠU L 112, 30.4.2011, p. 1.
   
      (3)  http://ec.europa.eu/fisheries/cfp/control/codes/index_en.htm